Սուրեն Չախալյան

**Սուրեն Ռաֆայելի Չախալյան** (), հայ նախկին ֆուտբոլիստ, կիսապաշտպան, ֆուտբոլային մարզիչ։ 2022 թվականից՝ ՀՖՖ տեխնիկական տնօրենը։ 2024-2025 թվականներին եղել է Հայաստանի ազգային հավաքականի գլխավոր մարզչի պաշտոնակատար։

## Ֆուտբոլիստի կարիերա
Սուրեն Չախալյանի պրոֆեսիոնալ առաջին թիմը եղել է Երևանի «Արարատը», որի փոխարինողների կազմում 1989-1990 թվականներին նա ԽՍՀՄ առաջնությունում անցկացրել է 22 խաղ՝ դառնալով 2 գոլի հեղինակ։ 1990 թվականին նա նաև մեկ խաղ է անցկացրել թիմի հիմնական կազմում․ սեպտեմբերի 15-ին Դուշանբեում թիմը մրցել է տեղի «Պամիրի» հետ։ Չախալյանը մասնակցել է ամբողջ հանդիպմանը (3։2)։

Նույն թվականին նա սկսել է խաղալ ԽՍՀՄ առաջնության 2-րդ խմբի 2-րդ գոտու 2-րդ ենթախմբում հանդես եկող Երևանի «Մալաթիա» թիմի կազմում՝ անցկացնելով 27 հանդիպում և խփելով 7 գոլ։ 

1991 թվականին նա կրկին ընդգրկվել է «Արարատի» կազմում՝ 3 խաղ անցկացնելով ԽՍՀՄ վերջին առաջնությունում։

Հայաստանի անկախանալուց հետո Չախալյանը սկսել է հանդես գալ երկրի առաջնությունում։ 1992-1997 թվականներին նա խաղացել է երկրի բազմակի չեմպիոն «Փյունիկի» կազմում, որը մինչև 1995 թվականը կոչվել է ՀՄԸՄ («Հոմենըթմեն»)։ Այդ ակումբի կազմում նա անցկացրել է 131 խաղ՝ դառնալով 11 գոլի հեղինակ։ Այդ ընթացքում թիմը երեք անգամ դարձել է Հայաստանի չեմպիոն, ևս մեկ անգամ՝ գավաթակիր։ 

1998 թվականին նա տեղափոխվել է «Երևան» ակումբ, այնուհետև կրկին՝ «Փյունիկ», իսկ 1999-ին վերադարձել է «Երևան»։ Ֆուտբոլիստի կարիերան 2000 թվականին ավարտել է Երևանի «Դինամո-2000» թիմի կազմում։

1998 թվականին Սուրեն Չախալյանը հրավիրվել է Հայաստանի ազգային հավաքական, որի կազմում մասնակցել է մեկ խաղի։ Նոյեմբերի 21-ին Աբովյանում կայացած Էստոնիայի հավաքականի հետ ընկերական հանդիպման (2։1) 46-րդ րոպեին նա փոխարինել է Վարդան Մինասյանին։

## Մարզչական կարիերա
2012 թվականից սկսվել է Չախալյանի մարզչական կարիերան։ Նա ունի ՈՒԵՖԱ-ի մարզչական Pro արտոնագիր։

2012 թվականին նա ընդգրկվել է «Փյունիկի» մարզչական շտաբում, որտեղ աշխատել է մինչև նոյեմբեր։ Հաջորդ տարի հուլիս-հոկտեմբեր ամիսներին նա եղել է «Ուլիսի» մարզիչ, իսկ 2015 թվականին երեք ամիս աշխատել է «Արարատի» մարզչական կազմում։ Նույն թվականի ապրիլին նա կրկին դարձել է «Ուլիսի» մարզիչ՝ աշխատելով մինչև սեպտեմբեր։ 2017 թվականին նա 5 օր եղել է «Փյունիկի» մարզչի պաշտոնակատար։

2018 թվականին Սուրեն Չախալյանը 4 խաղ է անցկացրել որպես Հայաստանի մինչև 21 տարեկանների հավաքականի մարզիչ՝ օգնելով գլխավոր մարզիչ Արմեն Գյուլբուդաղյանցին։

2019 թվականին, երբ «Փյունիկի» գլխավոր մարզիչն էր ռուսաստանցի Ալեքսանդր Տարխանովը, Չախալյանն ընդգրկվել է նրա շտաբում՝ դառնալով նրա օգնականը։ Երբ հոկտեմբերին Տարխանովը հեռացել է ակումբից, Չախալյանը դարձել է գլխավոր մարզչի ժամանակավոր պաշտոնակատար։ Նրա գլխավորությամբ թիմն անցկացրել է 5 խաղ, որոնցից 2-ում հաղթել է, մեկն ավարտել է ոչ-ոքի, ևս 2-ում պարտվել է։ 2020 թվականի հունվար-մարտ ամիսներին Չախալյանը եղել է թիմի տեխնիկական տնօրենը։

2020 թվականի ապրիլին նա ընդգրկվել է Հայաստանի ազգային հավաքականի գլխավոր մարզիչ Խոակին Կապառոսի շտաբում՝ դառնալով նրա օգնականը։ Այդ պաշտոնում նա աշխատել է մինչև 2021 թվականի ավարտը։

2022 թվականից մինչ օրս Սուրեն Չախալյանը ՀՖՖ տեխնիկական տնօրենն է։ Այդ ընթացքում՝ 2024 թվականի նոյեմբերի 6-ից մինչև 2025 թվականի փետրվարի 16-ը եղել է Հայաստանի ազգային հավաքականի գլխավոր մարզչի ժամանակավոր պաշտոնակատարը։ Նրա գլխավորությամբ հավաքականն անցկացրել է երկու խաղ Ազգերի լիգայում։ Լատվիայի հավաքականի հետ արտագնա խաղում Չախալյանի սաները հաղթել են 2։1 հաշվով, իսկ Ֆարերյան կղզիների դեմ երևանյան խաղում զիջել են 0։1 հաշվով։

## Ծանոթագրություններ

Կատեգորիա:Երևանի Արարատի ֆուտբոլիստներ
Կատեգորիա:Հայ ֆուտբոլային մարզիչներ
Կատեգորիա:Հայ ֆուտբոլիստներ
Կատեգորիա:Հայաստանի հավաքականի ֆուտբոլիստներ
Կատեգորիա:Հայաստանի ֆուտբոլի հավաքականի մարզիչներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Փյունիկի ֆուտբոլիստներ
Կատեգորիա:Ֆուտբոլային մարզիչներ այբբենական կարգով